Numru ta' Beltin qajmu t-tħassib tagħhom dwar pjattaforma li tpoġġiet fi Triq il-Merkanti fil-Belt Valletta, fejn qed jgħidu li minħabba strutturi bħal din, ir-residenti qed ikunu mnaqqsa milli jgawdu minn spazji miftuħa. Christian Micallef, Kunsiller tal-Partit Nazzjonalista kien wieħed milli ta r-reazzjoni tiegħu fuq post fuq Facebook, fejn qal li mhux se jaċċetta din l-oxxenita' fil-Belt Kapitali. "Hemm limitu għal kollox. Dan il-limitu issa nqabeż," stqarr Micallef. Il-Kunsillier, Mark Spiteri Lucas ukoll qal li mhux se jaċċetta din l-istrittura fuq post fuq Facebook u stqarr li flimkien mal-kollegi tiegħu fil-Kunsill Lokali tal-Belt Valletta se jiġġieldu bis-sħiħ biex it-toroq Beltin u r-residenti ma jibqgħux jiġu sfruttati. L-istruttura, li qed tieħu parti kbira mit-triq tinsab quddiem ir-Rosselli Hotel, lukanda ta' AX Group. L-applikazzjoni għal siġġijiet, imwejjed, umbrellel u għamara fit-triq ġiet approvata, iżda Profs. Keith Sciberras, il-Kap tad-Dipartiment tal-Arti u l-Istorja tal-arti fl-Università ta' Malta talab spjegazzjoni mingħand l-Awtorità tal-Ippjanar ta' "kif tista' tinżamm l-pjattaforma filwaqt li jkun żgurat li l-pubbliku jkun jista' jagħmel użu mill-post." Il-permess jgħid li l-għamara, inkluż l-imwejjed u s-siġġijiet iridu jitneħħew meta l-post ma jkunx qed jopera. Claudio Grech, Membru Parlamentari tal-Partit Nazzjonalista wkoll kiteb dwar il-kwistjoni, u nnotta fuq il-post tiegħu fuq Facebook kif sena ilu kien wissa li l-Belt Valletta kienet saret 'playground' għal min irid jaqla l-flus filwat li l-Beltin insterqilhom l-ispazju pubbliku. "It-tinda li tiela' llum hija ċ-ċertifikat ta' dan kollu," qal Grech. Newsbook.com.mt prova wkoll jikkuntattja lis-Sindku tal-Belt Valletta. Segwejna proċessi ta' ppjanar u konsultazzjoni – AX Group B'risposta għal dak li qed jintqal fuq il-midja soċjali, il-kumpanija qalet fi stqarrija t-Tnejn wara nofsinhar li qabel ma bdew ix-xogħlijiet segwew il-proċessi ta' ippjanar u konsultazzjoni skont il-liġi. Qalet kif il-proċess tal-ippjanar kollu sar b'konsultazzjoni mal-partijiet interessati kollha. L-istqarrija qalet ukoll kif tul il-proċess kemxejn twil, il-pubbliku ġenerali u l-partijiet interessati kellhom iċ-ċans jikkummentaw, jagħtu l-feedback u jqajmu oġġezzjonijiet permezz tal-proċess ta' konsultazzjoni pubblika, iżda ma tqajmu l-ebda oġġezzjonijiet għall-proposta matul dan il-perjodu. Il-kumpanija qalet ukoll li l-istruttura hi konformi mal-permessi u li l-pjattaforma tista' titneħħa għal attivitajiet soċjali u kulturali. Ikkonkludiet billi qalet li hi kunfidenti li kif titlesta l-pjattaforma, se tikkumplimenta l-istrateġija tal-Belt Valletta u ta' Malta biex jittejjeb il-prodott turistiku. F'dawn l-aħħar snin, it-toroq tal-Belt Valletta raw numru ta' ristoranti jpoġġu l-imwejjed u s-siġġijiet fit-toroq. L-għan hu li tingħata 'esperjenza' al fresco' f'ċentri turistiċi. Il-PA tapprova l-imwejjed u s-siġġijiet quddiem is-suq tal-Belt .td_uid_3_612df73bcc1a9_rand.td-a-rec-img{text-align:left}.td_uid_3_612df73bcc1a9_rand.td-a-rec-img img{margin:0 auto 0 0}